Forslag til Rådets direktiv om ændring af direktiv 91/629/EØF om fastsættelse af mindstekrav med hensyn til beskyttelse af kalve (96/C 85/07) KOM(96) 21 endelig udg. - 96/0029(CNS)

(Forelagt af Kommissionen den 26. januar 1996)

RÅDET FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Den Videnskabelige Veterinærkomité afgav i henhold til artikel 6 i Rådets direktiv 91/629/EØF (1) den 9. november 1995 en udtalelse, på hvis grundlag Kommissionen har udarbejdet en rapport, som er blevet forelagt Europa-Parlamentet og Rådet;

ud fra denne rapports konklusioner bør nogle bestemmelser i direktiv 91/629/EØF ændres, således at det sikres, at reglerne bygger på videnskabelige beviser og ikke går længere end nødvendigt, for at bestemmelserne om fællesmarkedet for kalve fungerer effektivt;

harmoniseringen af regler for betingelserne for kalveopdræt i forbindelse med den fælles markedsordning er påkrævet for at sikre rationel produktionsudvikling på tilfredsstillende konkurrencevilkår; det er i så henseende videnskabeligt anerkendt, at kalve bør tilbydes et miljø, der svarer til deres behov som flokdyr; de bør derfor holdes i grupper; såvel gruppevis som enkeltvis opstaldede kalve har behov for plads nok til at røre sig, til kontakt med andet kvæg og til normale bevægelser, når de står eller ligger;

det er nødvendigt at indrømme en frist for bedrifterne til at træffe de nødvendige forholdsregler for at efterkomme de nye regler;

bilaget til direktiv 91/629/EØF ændres af Kommissionen i henhold til Den Stående Veterinærkomités udtalelse -

UDSTEDT FØLGENDE DIREKTIV:

Artikel 1

I direktiv 91/629/EØF foretages følgende ændringer:

1. Artikel 3, stk. 3, affattes således:

»3. Fra den 1. januar 1998 gælder følgende bestemmelser for alle nybyggede eller ombyggede anlæg og for alle anlæg, der tages i brug for første gang efter denne dato:

a) Kalve må ikke holdes i enkeltbokse efter otteugers alderen, medmindre en dyrlæge har attesteret, at deres helbred eller adfærd kræver, at de skal holdes isoleret for at blive behandlet. En enkeltboks til en kalv skal være mindst lige så høj som kalvens mankehøjde målt i stående stilling, og den skal være mindst lige så lang som kalvens kropslængde målt fra mulens forkant til den bageste del af Tuber ischii (sædebensknuden) multipliceret med 1,1.

b) Kalve, der holdes i grupper, skal hver tildeles uhindret plads, der mindst er lige så høj som kalvens mankehøjde målt i stående stilling multipliceret med kalvens kropslængde målt fra mulens forkant til den bageste del af Tuber ischii (sædebensknuden) multipliceret med 1,1.

Fra den 1. januar 2008 gælder første afsnit for alle anlæg.«

2. Artikel 3, stk. 4, andet led, udgår.

3. Artikel 4, stk. 2, ophæves.

4. I Artikel 6 ændres »den 1. oktober 1997« til »den 1. januar 2006«.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 1997. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne kan fra den i stk. 1 angivne dato i henhold til traktatens almindelige bestemmelser på deres område bevare eller anvende strengere bestemmelser om beskyttelse af kalve end de i dette direktiv fastsatte. De skal underrette Kommissionen om sådanne foranstaltninger.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT nr. L 340 af 11. 12. 1991, s. 28.